Quico Fernández: “A Sagunt hi ha gent que necessita l'ajuda de les administracions i no els bancs”
24 de març 2017

​L'alcalde de Sagunt i vicepresident de la Federació Valenciana de Municipis i Províncies (FVMP), Quico Fernández, en una reunió mantinguda hui en la Diputació de València amb el diputat valencià, Joan Baldoví; els vicepresidents de l'entitat, María Josep Amigó i Xavier Rius, i amb la secretària autonòmica d'Hisenda, Clara Ferrando, ha denunciat el que considera com una política restrictiva del Govern Central en matèria de finançament de les corporacions locals.

  
![](/media/dqhno1en/29-_foto2.jpg)  

“**Malgrat que estem fent una gestió per mantenir una estabilitat per a aconseguir recursos i no malgastar els diners, ens trobem que la normativa estatal del govern d'Espanya ens obliga a dedicar el que estalviem a pagar als bancs quan nosaltres no és que no vulguem pagar-los, sinó que volem ajudar les persones**” ha manifestat l'alcalde, qui ha afegit que a Sagunt igual que en molts altres municipis “**hi ha molta gent que necessita l'ajuda de les administracions més que els bancs, als qui ja se'ls ha ajudat molt**”.

  

Fernández assegura que el que es pretén des de l’Ajuntament és invertir eixos estalvis, que a Sagunt ascendeixen a tres milions d'euros, en ajudes socials mitjançant un pla d'ocupació tal com es va anunciar esta mateixa setmana. L'aplicació de la llei d'estabilitat pressupostària i de sostenibilitat és, en paraules de l'alcalde, restrictiva i no contempla el que diu l'article 158 de la Constitució Espanyola sobre necessitats bàsiques. “**La manera d'aplicar aquesta llei és, per tant, anticonstitucional o almenys no respecta l'esperit de la Constitució, ja que si hi ha un deute és amb les persones que no tenen recursos i que han patit les retallades**”. A més afegeix que existeix un dèficit social que cada dia cobreixen les administracions locals i que el deute amb els bancs és secundari. “**No ho diem des del convenciment com a partit, sinó com que aquest deure que tenim amb les persones l'estableix la Constitució**”, afegeix Fernández.

  

Per a Fernández, l'estabilitat és un objectiu que han de perseguir totes les administracions, però no s'ha d'interpretar de manera estricta, ja que, tal com afirma, a Europa no hi ha cap país que obligue a destinar el superàvit a pagar el deute financer. L'alcalde ha conclòs dient que l'estabilitat “**és un objectiu desitjable i no pot ser una llosa que tinguem sobre el nostre cap i que acabe esclafant-nos**”.

*   [](http://www.facebook.com/sharer.php?u=https://aytosagunto.es/va/actualitat/quico-fernandez-a-sagunt-hi-ha-gent-que-necessita-l-ajuda-de-les-administracions-i-no-els-bancs/ "Facebook")
*   [](http://twitter.com/share?url=https://aytosagunto.es/va/actualitat/quico-fernandez-a-sagunt-hi-ha-gent-que-necessita-l-ajuda-de-les-administracions-i-no-els-bancs/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/quico-fernandez-a-sagunt-hi-ha-gent-que-necessita-l-ajuda-de-les-administracions-i-no-els-bancs/ "Linked In")
*   [](mailto:?body=https://aytosagunto.es/va/actualitat/quico-fernandez-a-sagunt-hi-ha-gent-que-necessita-l-ajuda-de-les-administracions-i-no-els-bancs/)